Grendel, Gábor, podpredseda NR SR (2020-12-08):
Ďakujeme za informáciu. Verím, že pri ďalšom hlasovaní to už pôjde. Prosím potom, ak by sa podobná chyba stala pri ďalších hlasovaniach, aby ste zdvihnutím ruky signalizovali počas hlasovania, že sa takýto problém deje. Pristúpime teraz k hlasovaniu o bode 24 programu, je to druhé čítanie o vládnom návrhu ústavného zákona, ktorým sa mení a dopĺňa ústava, tlač 270. Dávam slovo spravodajcovi z ústavnoprávneho výboru pánovi poslancovi Ondrejovi Dostálovi, aby hlasovanie uvádzal. (Hlasovanie o vládnom návrhu ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov , tlač 270.) Dostál, Ondrej, poslanec NR SR Ďakujem, pán predsedajúci. Najprv by som sa teda vysporiadal s tou, ako som bol požiadaný, s tým upozornením pána poslanca Fica na znenie § 68 ods. 4 zákona o rokovacom poriadku, ktorý hovorí o vykonávacích predpisoch. Máme tu legislatívne pravidlá tvorby zákonov, schválené uznesením Národnej rady v roku 1996, kde sa hovorí, že ak sa má na základe zákona vydať vykonávací predpis a je tam potom odvolávka na ustanovenia čl. 120 až 123 Ústavy Slovenskej republiky, ktoré hovoria o nariadeniach, vyhláškach a podobne, čiže nehovoria o zákonoch a o vzťahu ústavy a zákona, čiže máme to riešené v legislatívnych pravidlách tvorby zákonov. To je výklad zákona, ktorý schválila Národná rada uznesením. Vážený pán predsedajúci, kolegyne, kolegovia, v rozprave k návrhu ústavného zákona vystúpil pán predseda Ústavného súdu, dvaja členovia vlády a 15 poslancov. Pán poslanec Susko podal návrh vrátiť návrh ústavného zákona na dopracovanie a požiadal hlasovať o každom bode správy výboru samostatne. Pozmeňujúce a doplňujúce návrhy podali páni poslanci Susko, dva návrhy, a po jednom páni poslanci Baránik, Podmanický, Grendel a Svrček. Pán poslanec Podmanický podal procedurálny návrh, aby bola dodržaná 48-hodinová lehota. Nejde však o procedurálny návrh, ale o štandardný postup v zmysle § 83 ods. 4 rokovacieho poriadku, podľa ktorého hlasovanie o návrhoch zo spoločnej správy výborov alebo pozmeňujúcich a doplňujúcich návrhoch podaných na schôdzi Národnej rady sa koná najskôr po uplynutí 48 hodín od podania pozmeňujúcich a doplňujúcich návrhov v rozprave. O skrátení lehoty 48 hodín od podania pozmeňujúcich a doplňujúcich návrhov sa hlasuje bez rozpravy, ak o to požiada gestorský výbor alebo spoločný spravodajca. Pozmeňujúce návrhy boli predložené vo štvrtok, takže 
48-hodinová lehota v zmysle rokovacieho poriadku uplynula, preto o tomto návrhu nedám hlasovať. Pristúpime teraz k hlasovaniam a, pán predsedajúci, dajte najprv hlasovať o procedurálnom návrhu pána poslanca Suska, vrátiť návrh ústavného zákona predkladateľovi na dopracovanie. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 144 poslancov, za 52, proti 91, zdržal sa 1, hlasovali všetci prítomní. Tento návrh pána poslanca Suska sme neschválili.

Dostál, Ondrej, poslanec NR SR Teraz budeme hlasovať o pozmeňujúcich a doplňujúcich návrhov (návrhoch, pozn. red.) zo správy ústavnoprávneho výboru, o každom bode samostatne, ako navrhol pán poslanec Susko. Najprv budeme hlasovať o bode 1, gestorský výbor odporúča schváliť. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 144 poslancov, za 93, proti 36, zdržalo sa 15, hlasovali všetci prítomní. Tento bod zo spoločnej správy sme schválili. Dostál, Ondrej, poslanec NR SR Ako o ďalšom budeme hlasovať o bode 2 správy, gestorský výbor odporúča schváliť. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 144 poslancov, za 105, proti 38, zdržal sa 1, hlasovali všetci prítomní. Aj tento bod zo spoločnej správy sme schválili. Dostál, Ondrej, poslanec NR SR Teraz budeme hlasovať o bode 3 správy, gestorský výbor odporúča schváliť. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 144 poslancov, za 105, proti 11, zdržalo sa 27, nehlasoval 1 poslanec. Aj bod č. 3 zo spoločnej správy sme schválili. Dostál, Ondrej, poslanec NR SR Ďalej hlasujeme o bode 4 správy, gestorský výbor odporúča schváliť. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 144 poslancov, za 105, proti 4, zdržalo sa 34 poslancov, nehlasoval 1. Aj tento bod zo spoločnej správy sme schválili. Dostál, Ondrej, poslanec NR SR A teraz budeme hlasovať o poslednom, piatom bode správy, gestorský výbor odporúča schváliť. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 144 poslancov, za 92, proti 51, zdržal sa 1 poslanec, hlasovali všetci prítomní poslanci. Aj bod č. 5 zo spoločnej správy sme schválili. Dostál, Ondrej, poslanec NR SR Teraz pristúpime k hlasovaniu o pozmeňujúcich návrhoch, ktoré odzneli v rozprave. Keďže sme schválili bod 2 správy výboru, o prvom pozmeňujúcom návrhu pána poslanca Suska nemôžeme hlasovať. Grendel, Gábor, podpredseda NR SR Námietka. Takže prezentujme sa a hlasujme. (Hlasovanie.) Prítomných 144 poslancov, za 53, proti 90, zdržal sa 1 poslanec, hlasovali všetci prítomní. Námietku pána poslanca Suska sme neschválili. Dostál, Ondrej, poslanec NR SR Druhý pozmeňujúci návrh pána poslanca Suska má dva body. Budeme o nich hlasovať samostatne. Pán predsedajúci, dajte, prosím, hlasovať o bode 1 druhého pozmeňujúceho návrhu pána poslanca Suska. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 144 poslancov, za 38, proti 90, zdržalo sa 16 poslancov, hlasovali všetci prítomní poslanci. Bod č. 1 z druhého pozmeňujúceho návrhu pána poslanca Suska sme neschválili. Dostál, Ondrej, poslanec NR SR Teraz budeme hlasovať o bode 2 z druhého pozmeňujúceho návrhu pána poslanca Suska. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 144 poslancov, za 39, proti 89, zdržalo sa 16, hlasovali všetci prítomní poslanci. Ani bod č. 2 druhého pozmeňujúceho návrhu pána poslanca Suska sme neschválili. Dostál, Ondrej, poslanec NR SR Pán predsedajúci, teraz budeme hlasovať o pozmeňujúcom návrhu pána poslanca Baránika. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 143 poslancov, za 80, proti 55, zdržalo sa 7 poslancov, nehlasoval 1. Pozmeňujúci návrh pána poslanca Baránika sme neschválili. (Potlesk.) Dostál, Ondrej, poslanec NR SR O pozmeňujúcom návrhu pána poslanca Podmanického nemôžeme hlasovať, lebo sme schválili bod 2 správy výboru. Grendel, Gábor, podpredseda NR SR Pán poslanec Podmanický, námietka? Zapnite, prosím, mikrofón pána, poslancovi Podmanickému. Podmanický, Ján, poslanec NR SR Pán spravodajca, voči tomuto námietku nemám, ale mám námietku voči tomu, že ste nedali hlasovať o mojom procedurálnom návrhu ešte pred začatím hlasovania o veci samej, kde som navrhol vzhľadom na stanovisko Benátskej komisie, ktorá neodporúča prijímať ústavné zmeny v núdzovom stave, dal som, požiadal som vás, aby sme hlasovali o odložení hlasovania o novele ústavy do skončenia núdzového stavu. O tomto sme nehlasovali, zrejme vám to ušlo. Grendel, Gábor, podpredseda NR SR Pán poslanec, nemôžme prerušovať hlasovanie takýmito námietkami, pokiaľ sa netýkajú aktuálneho hlasovania. Pán spravodajca, nech sa páči.